文同
送通判喻郎中
前年为郡得陵时，不谓其州陋如此。
萧条官宇岩岭上，零落民家坑谷里。
西城初入已可厌，窃谓岂堪余所止。
幸逢之彦倅郡事，日月渐深殊可喜。
予以所禀至迂谬，君亦恬然尤自委。
每来聚议一朝罢，各云掩门归隐几。
虽然有时亦为会，此事可知谁得已。
酒肴粗粝妓乐可，况复譊譊满公使。
惟于试茶并看画，以此过从不知几。
幕中有客乃佳士，爱遣高谈听亹亹。
如斯共处五百日，索寞情怀未尝起。
君今官满忽先去，撩动予愁安可柅。
英溪长亭一挥手，自此吴蜀五千里。
谓言川江会北固，中亦有船多上水。
愿君因出到金山，遇此莫忘批纸尾。